Manifest 

Útlak počítačov a internetu znášame bez slova už pridlho! Technika nás chce nechať zaniknúť, hoci sme po celé stáročia sprevádzali ľudí „ruka v ruke“, radili im, ponúkali poučenie, oddych aj útechu. Votrelci s tvárou moderných firiem trhajú naše dobré vzťahy s ľuďmi. Ohovárajú nás pred nimi, musíme trpieť nepekné prívlastky ako „nemoderné“ a „zbytočné“! 
A pritom sme verné, keď nás máte v rukách, patríme iba vám. O internetovú stránku sa delíte s desaťtisíc neznámymi ľuďmi. Aký plytký je to vzťah! 
Dnešný svet sa oháňa heslom: Všetko je na internete! Aký omyl! Pravda, informácií obsahuje táto sieť mnoho. Ale príbehy a pocity, aké môžete zažiť s nami, na webových stránkach nenájdete. A navyše... Internet je chladný a neosobný. Nemá tvár, telo, obal... Keby ste ho nenatlačili do počítača, vlastne by neexistoval! A taká vec z nás chce spraviť minulosť? To teda nie!
Oddelenie pre deti a mládež Mestskej knižnice nám pomáha a ide príkladom. V marci – mesiaci knihy – vypína svoje počítače, aspoň pre POKEC, FACEBOOK, HRY a VIDEÁ. Aj my, knihy, musíme uznať, že internet obsahuje aj veľa dobrého a potrebného, takže ak si budete chcieť hľadať informácie alebo si robiť projekt do školy, personál oddelenia vám počítač sprístupní.
Ak máte chuť pomôcť v našom boji, zamyslite sa poriadne nad výhodami a nevýhodami internetu, zrátajte si, čo vám naozaj dáva a čo berie. Požičajte si knihu, odporučte dobrý román alebo encyklopédiu priateľom a povedzte im o knižnici a jej službách! S vašou pomocou náš boj o dôstojné miesto pod slnkom nemôžeme prehrať!

Vaše knihy